უნივერსიტეტის ღონისძიებების პორტალი

საჯარო შეხვედრა: „რას ნიშნავს, იყო გიდი პარიზის მუზეუმებში – თანამედროვე მოთხოვნები“
2017-09-29 14:00 (Asia/Dubai)
29 სექტემბერს, 14:00 საათზე, ილიას სახელმწიფო უნივერსიტეტის E207 აუდიტორიაში ილიას სახელმწიფო უნივერსიტეტის ბიზნესის სკოლის ინიციატივით გაიმართება საფრანგეთის გიდების ეროვნული ფედერაციის წევრის, გარი საფარიანის, საჯარო შეხვედრა: „რას ნიშნავს, იყო გიდი პარიზის მუზეუმებში – თანამედროვე მოთხოვნები“.
მომხსენებლის შესახებ
გარი საფარიანი ტურიზმის სფეროში 2008 წლიდან მუშაობს. იგი არის საფრანგეთის ეროვნული გიდი-თარჯიმანი, კონფერანსიე (ლექტორი). 2010 წლიდან – საფრანგეთის კულტურისა და ტურიზმის სამინისტროების მიერ გაცემული გიდის დიპლომისა და ბარათის მფლობელი. დამთავრებული აქვს ნანტერის უნივერსიტეტი (პარიზი). 2014-2017 წ.წ. საფრანგეთის რუსულენოვანი გიდების ასოციაციის ვიცეპრეზიდენტია. გარი საფარიანი არის ორსეს მუზეუმის მუდმივი შტატის გიდი. კომპეტენცია: ლუვრი, ორსეს მუზეუმი, პომპიდუსა და პიკასოს მუზეუმები, შუა საუკუნეების მუზეუმი, მარმოტანის, ჟაკემან ანდრეს და ორანჟერეიის მუზეუმები, მონეს სახლი, აგრეთვე ვერსალის, შანტიის, ფონტენბლოს სამეფო სასახლეები, პარიზის ისტორიული ძეგლები და კვარტლები.
გარი საფარიანი თბილისელია, საინტერესო პროფესიული ბიოგრაფიისა და ფართო განათლების მქონე ადამიანი, თავისუფლად საუბრობს 7 ენაზე. იგი მსმენელს გაუზიარებს მუზეუმისა და კულტურის ძეგლების გიდ-ტურებთან დაკავშირებულ მრავალწლიან გამოცდილებას, აგრეთვე საფრანგეთში გიდს სერტიფიკატის მისაღებად რა კვალიფიკაცია მოეთხოვება და როგორია მისი მუშაობის სპეციფიკა.
შეხვედრა საინტერესო იქნება მუზეუმებსა და კულტურული მემკვიდრეობის ძეგლებთან პროფესიულად დაკავშირებული პირებისთვის.
დრო: 29 სექტემბერი, 14:00 საათი
ადგილმდებარეობა: E207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

პროფესორ ალიონა ლედენიოვას საჯარო ლექცია:„სამყარო ქვემოდან: მასალები გლობალური არაფორმალობის პროექტიდან"
2017-09-28 18:30
28 სექტემბერს, 18:30 საათზე, ილიას სახელმწიფო უნივერსიტეტის წიგნის სახლში „ლიგამუსი“ საბჭოთა და პოსტსაბჭოთა რუსული პოლიტიკისა და საზოგადოების აღიარებული მკვლევარი, პროფესორი, ალიონა ლედენიოვა წაიკითხავს საჯარო ლექციას თემაზე: „სამყარო ქვემოდან: მასალები გლობალური არაფორმალობის პროექტიდან”.
მომხსენებლის შესახებ
ალიონა ლედენიოვა ლონდონის საუნივერსიტეტო კოლეჯის პროფესორია და რუსეთში არაფორმალური მმართველობის მსოფლიო დონის ექსპერტად მიიჩნევა. მისი ინტერესების სფერო მოიცავს კორუფციას, ეკონომიკურ დანაშაულებს, რუსეთის არაფორმალურ მმართველობას, კორპორაციული მართვის არაფორმალურ პრაქტიკასა და პატრონ-კლიენტურ ურთიერთობებს რუსეთსა და მსოფლიოს სხვა ქვეყნებში.
სამუშაო ენა: ინგლისური
დრო: 28 სექტემბერი, 18:30 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

სემინარი: „ბიზნესი მდგრადი განვითარების მიზნებისთვის“
2017-09-28 18:00
СSR კვირეულის ფარგლებში 28 სექტემბერს, 18:00 საათზე, ილიას სახელმწიფო უნივერსიტეტის E207 აუდიტორიაში გაიმართება სემინარი-შეხვედრა მდგრადი განვითარების მიზნების შესახებ, რომელსაც კლუბის სამდივნოს წევრი სალომე ზურაბიშვილი გაუწევს ფასილიტაციას. თემის ირგვლივ ფართო დისკუსიაში ჩაერთვებიან როგორც CSR კლუბის წევრი ორგანიზაციები, ასევე სტუდენტები.
გაეროს მდგრადი განვითარების მიზნების (SDG) მიღწევა შეუძლებელია ბიზნესსექტორის ჩართულობის გარეშე. მათი იმპლემენტაცია არა მხოლოდ მსოფლიოს სოციალური და ეკონომიკური მდგომარების გასაუმჯობესებლად არის საჭირო, არამედ ბიზნესს ეხმარება, იყოს უფრო პასუხისმგებლიანი და, შესაბამისად, მზარდიც. აქედან გამომდინარე, მნიშვნელოვანია მდგრადი განვითარების მიზნების არსის სწორად გაგება და იმის გააზრებაც, თუ როგორ შეუძლია ბიზნესს ჩაერთოს მიზნების მიღწევის საქმიანობაში და როგორ გამოიყენოს ეს ყველაფერი საკუთარი წარმატებისთვის.
CSR კვირეულის ფარგლებში, რომელიც კორპორაციული სოციალური პასუხისმგებლობის კლუბის ორგანიზებით წელს 26-29 სექტემბერს გაიმართება, უკვე გაიმართა დისკუსია-ლანჩი ქალთა გაძლიერების საკითხებზე და მასტერკლასი შშმ პირების დასაქმების პერსპექტივებზე. ამასთან იგეგმება წევრების საერთო კრება მიმდინარე და სამომავლო აქტუალურ საკითხებზე.

მარკუს პენელის სემინარებისა და შეხვედრების ციკლი
2017-09-28 16:00
28 სექტემბრიდან 2 ოქტომბრამდე ილიას სახელმწიფო უნივერსიტეტის საბუნებისმეტყველო მეცნიერებებისა და საინჟინრო ფაკულტეტის არქიტექტურის პროგრამას ეწვევა მარკუს პენელი, O&O Baukunst-ის ბერლინის ოფისის ხელმძღვანელი. მარკუს პენელი სტუდენტებისათვის ჩაატარებს სპეციალურ სემინარს: ”Public Street for Public Life”. სემინარის მიზანია, არქიტექტურისა და ურბანული დაგეგმარების მიმართულებით მომუშავე სტუდენტებმა შეისწავლონ ურბანული დაგეგმარების პრინციპები, თავისებურებები და ეს ცოდნა შემდგომი განვითარებისთვის გამოიყენონ. 3 დღის განმავლობაში სტუდენტები შეასრულებენ მოცემულ დავალებებს მარკუს პენელის ხელმძღვანელობით. საბოლოო ნამუშევრები გამოიფინება ილიაუნის არქიტექტურის პროგრამის სივრცეში. სემინარში მონაწილეობა შეუძლიათ არქიტექტურის მიმართულების მე-3 და მე-4 კურსის ბაკალავრებსა და მაგისტრებს.
ვიზიტის ფარგლებში მარკუს პენელი შეხვდება პრაქტიკოს არქიტექტორებს, ურბანისტებსა და მომიჯნავე სპეციალისტებს. გაიმართება საჯარო დისკუსია თემაზე: ”Public Street for Public Life”. ასევე გაიმართება შეხვედრა ქ. თბილისის მუნიციპალიტეტის არქიტექტურის სამსახურის თანამშრომლებთან. პროექტი ხორციელდება ქ. თბილისის მერიის განათლების, სპორტისა და ახალგაზრდულ საქმეთა საქალაქო სამსახურის ფინანსური მხარდაჭერით.
მარკუს პენელი სწავლობდა ბერლინის ტექნიკურ უნივერსიტეტში TU Berlin. 90-იან წლებში მუშაობდა ნიუ იორკში სტივენ ჰოლთან, Arup Associates და პიტერ იზენმანთან. 1997 წლიდან მუშაობს ბერლინში O&O Baukunst-ის ჯგუფთან ერთად. 2011 წელს გახდა ბერლინის სახელოსნოს პარტნიორი და ხელმძღვანელი. მის საქმიანობაში შედის სტრატეგიული განვითარების, ურბანული და არქიტექტურული პროექტების შემუშავება და ხელმძღვანელობა. მისი ვრცელი ბიოგრაფია შეგიძლიათ იხილოთ საიტზე www.ortner-ortner.com
ღონისძიებების განრიგი:
სემინარი სტუდენტებისთვის: ”Public Street for Public Life”
დრო: 28 სექტემბერი, 14:00 საათი
29, 30 სექტემბერი, 10:00 საათი
ადგილმდებარეობა: H 111 აუდიტორია (H კორპუსთან შემოსასვლელი ჩოლოყაშვილის გამზ., 3/5 ეზოდან), ილიას სახელმწიფო უნივერსიტეტი

შეხვედრა ქ. თბილისის მუნიციპალიტეტის არქიტექტურის სამსახურის თანამშრომლებთან
დრო: 29 სექტემბერი, 11:00 საათი
ადგილმდებარეობა: თბილისის მერია

საჯარო ლექცია და შეხვედრა არქიტექტორებთან, დისკუსია ქალაქგეგმარებით პრობლემებზე
დრო: 2 ოქტომბერი, 17:00 საათი
ადგილმდებარეობა: E207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
ლექციებისა და შეხვედრების სამუშაო ენა: ინგლისური
დასწრება თავისუფალია.

საერთაშორისო კონფერენცია: „ჩვენი იდუმალი მზე: მაგნიტური კავშირი მზის წიაღსა და ატმოსფეროს შორის“
2017-09-25 10:00
2017 წლის 25-29 სექტემბერს თბილისში, სასტუმრო „ტიფლის პალასში“, ილიას სახელმწიფო უნივერსიტეტის აბასთუმნის ასტროფიზიკური ობსერვატორიის ორგანიზებით გაიმართება საერთაშორისო კონფერენცია „ჩვენი იდუმალი მზე: მაგნიტური კავშირი მზის წიაღსა და ატმოსფეროს შორის“ (Our mysterious Sun: magnetic coupling between solar interior and atmosphere). კონფერენციის ფინანსურ მხარდაჭერას უზრუნველყოფს შოთა რუსთაველის ეროვნული სამეცნიერო ფონდი.
კონფერენციის მიზანია მიმოიხილოს მზისა და ჰელიოსფეროს ფიზიკის კვლევაში ბოლო წლებში მიღწეული შედეგები, არსებული პრობლემები და დასახოს ამ პრობლემების გადაჭრის გზები. ასევე ხელი შეუწყოს ქართველ მეცნიერთა საერთაშორისო კვლევაში შემდგომ ჩართულობას და ახალი სამეცნიერო კონტაქტების დამყარებას მსოფლიოს წამყვან მეცნიერებსა და კვლევით ინსტიტუტებთან.
კონფერენციის საერთაშორისო სამეცნიერო კომიტეტია:

Roberto Bruno (რომის ჰელიოფიზიკის ინსტიტუტის განყოფილების ხელმძღვანელი, იტალია)
Mats Carlsson (ოსლოს უნივერსიტეტის პროფესორი, ნორვეგია)
Arnold Hanslmeier (გრაცის უნივერსიტეტის პროფესორი, ავსტრია)
Laurent Gizon (მაქს პლანკის ინსტიტუტის დირექტორი, გერმანია)
Mihalis Mathioudakis (ბელფასტის უნივერსიტეტის პროფესორი, დიდი ბრიტანეთი)
Scott McIntosh (High-Altitude Observatory-ის დირექტორი, აშშ)
Kris Murawski (მარია კიურის უნივერსიტეტის პროფესორი, პოლონეთი)
Valery Nakariakov (ვორვიკის უნივერსიტეტის პროფესორი, დიდი ბრიტანეთი)
Leon Ofman (NASA-ს მთავარი სპეციალისტი და კოლუმბიის უნივერსიტეტის პროფესორი, აშშ)
Ramón Oliver (ბალეარის კუნძულების უნივერსიტეტის პროფესორი, ესპანეთი)
Stefaan Poedts (ლუვენის უნივერსიტეტის პროფესორი, ბელგია)
Teimuraz Zaqarashvili (ილიას უნივერსიტეტის პროფესორი და აბასთუმნის ასტროფიზიკური ობსერვატორიის მკვლევარი, კონფერენციის ორგანიზატორი)

კონფერენციას დაესწრებიან მსოფლიოს სხვა წამყვანი მეცნიერებიც:

Holly Gilbert (NASA–ს გოდარდის სახელობის კოსმოსური ფრენების ცენტრის დირექტორის მოადგილე, აშშ)
Sami Solanki (მაქს პლანკის ინსტიტუტის დირექტორი, გერმანია)
Bart De Pontieu (სამეცნიერო თანამგზავრ IRIS-ის ხელმძღვანელი, აშშ)
Terry Kucera (NASA-ს მთავარი სპეციალისტი, აშშ)
Manolo Collados (მომავალი 4-მეტრიანი ტელესკოპის სამეცნიერო ხელმძღვანელი, ესპანეთი)
Mausumi Dikpati (High-Altitude Observatory-ის მთავარი სპეციალისტი, აშშ)
Mark Miesch (High-Altitude Observatory-ის მთავარი სპეციალისტი, აშშ)
Francesca Zuccarello (კატანიის უნივერსიტეტის პროფესორი, იტალია)
Javier Trujillo Bueno (კანარის ასტროფიზიკური ინსტიტუტის მთავარი სპეციალისტი, ესპანეთი)

კონფერენციაზე მოხსენებებს გააკეთებენ სხვა მკვლევრები და ახალგაზრდა მეცნიერები მსოფლიოს სხვადასხვა ქვეყნიდან.
მზე არის ჩვენი ყველაზე მნიშვნელოვანი ციური სხეული. მასზე დამოკიდებულია სიცოცხლე დედამიწაზე. მზე უდიდეს გავლენას ახდენს დედამიწასა და საპლანეტთაშორისო სივრცეზე. მზეზე მიმდინარე მოვლენების (ამოფრქვევები, ანთებები, ტორნადოები) შედეგად ამოიფრქვევა მილიარდობით ტონა ნივთიერება. ეს ნივთიერები აღწევს დედამიწამდე და იწვევს გეომაგნიტურ ქარიშხლებს, რომლებიც მოქმედებენ კოსმოსურ თანამგზავრებზე, ტელესაკომუნიკაციო სისტემებსა და ადამიანის ჯანმრთელობაზე. შესაბამისად, თანამედროვე ცივილიზებული ცხოვრება მჭიდროდ არის დაკავშირებული მზეზე მიმდინარე მოვლენებთან. ამიტომ ამ მოვლენების შესწავლასა და წინასწარმეტყველებას უდიდესი მნიშვნელობა აქვს ჩვენი ცივილიზაციის მომავალი სამეცნიერო-ტექნიკური პროგრესისთვის.
აბასთუმნის ასტროფიზიკურ ობსერვატორიაში მზეს რამდენიმე ათეული წელია აკვირდებიან რამდენიმე სამზეო ტელესკოპის საშუალებით. დღესაც ჩვენი მეცნიერები, უცხოელ წამყვან მკვლევრებთან თანამშრომლობით, შეისწავლიან ჩვენს საიდუმლოებით მოცულ უმნიშვნელოვანეს ციურ სხეულს.
კონფერენციის დეტალური პროგრამა იხილეთ ბმულზე: http://scientific-programme/
დრო: 25-29 სექტემბერი
ადგილმდებარეობა: სასტუმრო „ტიფლის პალასი“ (გორგასლის ქ. N3)
სამუშაო ენა: ინგლისური

პროფესორ არნოლდ ჰანსლმაიერის საჯარო ლექცია: „ნათელი და ბნელი სამყარო“
2017-09-22 18:00
22 სექტემბერს, 18:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება გრაცის კარლ-ფრანცენის უნივერსიტეტის (Karl-Franzens-Universität Graz, Austria) პროფესორ არნოლდ ჰანსლმაიერის (Arnold Hanslmeier) საჯარო ლექცია და ასტრონომიის სახელმძღვანელოსა და სამეცნიერო-პოპულარული წიგნების პრეზენტაცია. ეს წიგნები საჩუქრად გადაეცემა ილიას სახელმწიფო უნივერსიტეტის ბიბლიოთეკას.
ლექციის თემა: ნათელი და ბნელი სამყარო
რა არის თანამედროვე ასტროფიზიკის აღმოჩენები? რაზე შეგვიძლია დაკვირვება და რაზე – არა? სამყარომ, კოსმოსმა ყველა უძველესი კულტურა მოხიბლა და ინტერესით აღავსო. დღეს შეგვიძლია სამყაროში ჩვენს ადგილთან, ვარსკვლავების მანძილთან, ვარსკვლავურ ევოლუციასთან დაკავშირებულ კითხვებს პასუხი გავცეთ. მეცნიერებმა აღმოაჩინეს სხვა ვარსკვლავების გარშემო პლანეტებიცა და მატერიაც კი, რომელსაც, სავარაუდოდ, არ აქვს კონტაქტი დანარჩენ სამყაროსთან. ლექცია წარმოგიდგენთ, რამდენად საინტერესო და აღმაფრთოვანებელი შეიძლება იყოს თანამედროვე ასტროფიზიკა და როგორ აღწევენ ასტროფიზიკოსები შედეგებს. გაჩნდა ბევრი ახალი კითხვაც, რომელთაგან ერთ-ერთი ყველაზე აქტუალურია: მარტო ვართ ამ სამყაროში?
მომხსენებლის შესახებ
არნოლდ ჰანსლმაიერი 2005 წლიდან არის კომპიუტერული ასტროფიზიკის სრული პროფესორი გრაცის უნივერსიტეტის ფიზიკის ინსტიტუტში (ავსტრია); ამავე ინსტიტუტის ასტროფიზიკის განყოფილების უფროსი, ასევე ასტრონომიის ინსტიტუტისა და ფიზიკის ინსტიტუტის ყოფილი უფროსი; სხვადასხვა დროს მუშაობდა: კანარის ასტროფიზიკის ინსტიტუტში; გახლდათ მიწვეული მეცნიერი კიპენჰიუერის ინსტიტუტსა და ევროპის კოსმოსური კვლევებისა და ტექნოლოგიის ცენტრში (ESTEC) (ნიდერლანდები). კვლევის ფარგლებში ესტუმრა სლოვაკეთსა და ხორვატიას, ასევე – ინდოეთის ეროვნულ ობსერვატორიას, ბანგალორსა და ჩიკაგოს უნივერსიტეტს; როგორც მიწვეული ლექტორი, ატარებდა ლექციებს ჰარვარდის უნივერსიტეტში; მას ეკუთვნის 400-ზე მეტი ჩანაწერი აერონავტიკისა და კოსმოსური სივრცის კვლევის ეროვნულ სამმართველოსა (NASA)და ასტროფიზიკის მონაცემთა სისტემაში (ADS), 215 რეფერირებული პუბლიკაცია; არის ასტროფიზიკის 8 სახელმძღვანელოსა და 12 პოპულარული სამეცნიერო წიგნის ავტორი. არნოლდ ჰანსლმაიერის კვლევის სფეროებია: მზის ფიზიკა – მაღალი რეზოლუციის მზის ფიზიკა, ფოტოსფერო, კონვექცია, დინამიკა, ქვემო ქრომოსფერო, შოკის გავრცელება, მზის ციკლი, მზე, როგორც ვარსკვლავი; ფიზიკა – არაწრფივი დინამიკა, საერთო ფარდობითობის თეორია; ასტრობიოლოგია – ექსტრასოლარული პლანეტები, სოლარული ანალოგები; ექსტრაგალაქტიკური ასტროფიზიკა – კვაზარი და გრავიტაციული ლინზა, შავი მატერია და საერთო ფარდობითობა.
სამუშაო ენა: ინგლისური
ადგილმდებარეობა: წიგნის სახლი „ლიგამუსი“ (ჭავჭავაძის გამზ. №32), ილიას სახელმწიფო უნივერსიტეტი
დრო: 22 სექტემბერი, 18:00 საათი
დასწრება თავისუფალია.

პროფესორ გიუნთერ ტოიბნერის საჯარო ლექცია: „კონსტიტუციური სოციოლოგიის პროექტი: ერი-სახელმწიფოს გამოწვევა“
2017-09-18 18:30
18 სექტემბერს,18:30 სთ-ზე, ილიას სახელმწიფო უნივერსიტეტის წიგნის სახლში „ლიგამუსი“ პროფესორი გიუნთერ ტოიბნერი წაიკითხავს საჯარო ლექციას: „კონსტიტუციური სოციოლოგიის პროექტი: ერი-სახელმწიფოს გამოწვევა“.
პროფ. გიუნთერ ტოიბნერი გამოჩენილი გერმანელი სოციოლოგი და კონსტიტუციონალისტია. სხვადასხვა დროს ის იყო ბრემენის, ფლორენციის, ლონდონისა და ფრანკფურტის უნივერსიტეტების პროფესორი, არის ავტორი უაღრესად გავლენიანი მონოგრაფიებისა, როგორებიცაა: „კონსტიტუციის ფრაგმენტები” (2012), „სამართალი, როგორც ავტოპოეტური სისტემა” (1989) და სხვ.
პროფესორ გიუნთერ ტოიბნერს მიენიჭება ილიას სახელმწიფო უნივერსიტეტის საპატიო დოქტორის წოდება.
სამუშაო ენა: ინგლისური
დრო: 18 სექტემბერი, 18:30 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

პროფესორ მიხაელ კვანტეს საჯარო ლექცია:„ბაუერი, გრიუნი, მარქსი: ახალგაზრდა ჰეგელიანელები და რელიგიის ფილოსოფია“
2017-09-18 14:00
18 სექტემბერს, 14:00 სთ-ზე, ილიას სახელმწიფო უნივერსიტეტის E 207 აუდიტორიაში პროფესორი მიხაელ კვანტე წაიკითხავს საჯარო ლექციას:„ბაუერი, გრიუნი, მარქსი: ახალგაზრდა ჰეგელიანელები და რელიგიის ფილოსოფია“.
მიხაელ კვანტე არის ერთ-ერთი ყველაზე გავლენიანი თანამედროვე გერმანელი ფილოსოფოსი, მიუნსტერის უნივერსიტეტის პროფესორი და პრორექტორი. მას ეკუთვნის ფუნდამენტური გამოკვლევები ჰეგელის, მარქსის, ადამიანის უფლებების, სოციალური სახელმწიფოსა და თანამედროვე ეთიკური პრობლემატიკის შესახებ.
სამუშაო ენა: ინგლისური
დრო: 18 სექტემბერი, 14:00 საათი
ადგილმდებარეობა: E 207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

პროფესორ მიხაელ კვანტეს საჯარო ლექცია: „რელიგიის აკრძალვა? პლურალური საზოგადოება და ლიბერალური სახელმწიფოს ნეიტრალურობა"
2017-09-15 18:30
15 სექტემბერს, 18:30 საათზე, ილიას სახელმწიფო უნივერსიტეტის წიგნის სახლში „ლიგამუსი“ პროფესორი მიხაელ კვანტე წაიკითხავს ლექციას თემაზე „რელიგიის აკრძალვა? პლურალური საზოგადოება და ლიბერალური სახელმწიფოს ნეიტრალურობა”.
მიხაელ კვანტე არის ერთ-ერთი ყველაზე გავლენიანი თანამედროვე გერმანელი ფილოსოფოსი, მიუნსტერის უნივერსიტეტის პროფესორი და პრორექტორი. მას ეკუთვნის ფუნდამენტური გამოკვლევები ჰეგელის, მარქსის, ადამიანის უფლებების, სოციალური სახელმწიფოსა და თანამედროვე ეთიკური პრობლემატიკის შესახებ.
პროფესორ მიხაელ კვანტეს მიენიჭება ილიას სახელმწიფო უნივერსიტეტის საპატიო დოქტორის წოდება.
სამუშაო ენა: ინგლისური
დრო: 15 სექტემბერი, 18:30 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

"საჯარო ლექცია: „რუმინეთის დაცული ზონების ადგილობრივი
2017-08-29 15:00
29 აგვისტოს, 15:00 საათზე, ილიას სახელმწიფო უნივერსიტეტის E204 აუდიტორიაში Erasmus + ბაბეშ-ბოლიაის უნივერსიტეტის (ტრანსილვანია, რუმინეთი) მხარდაჭერით გაიმართება ლექცია თემაზე: „რუმინეთის დაცული ზონების ადგილობრივი, რეგიონული და სახელმწიფო სისტემები – ეფექტიანობის პრობლემები“.
პრეზენტაცია შეეხება კონსერვაციის პრობლემებს, რომლებიც რუმინეთს აქვს მეორე მსოფლიო ომის დროიდან, კომუნისტური და პოსტკომუნისტური ხანიდან, როგორც ევროკავშირის წევრ-ქვეყანას. კონფერენციაზე წარმოდგენილი იქნება ქვეყნის დაცული ზონების განვითარება და მათი ეფექტიანობა ბიომრავალფეროვნების დაცვის საქმეში; ერთ-ერთი მთავარი საკითხია ბუნების დაცვის საქმეში საზოგადოებრივი აზრის, საერთაშორისო და ადგილობრივი ავტორიტეტების ურთიერთობა. მაგალითად, განხილული იქნება კარპატების ტყეებთან დაკავშირებული პრობლემები. გაიმართება მსჯელობა კარპატებისა და კავკასიის ტყეებს შორის მსგავსებებსა და განსხვავებებზე.
ტყის ეკოსისტემა კავკასიასა და კარპატებში – კონსერვაციის პრობლემები
რუმინეთის მეცნიერთა და საზოგადოებისა და ხელისუფლების ორგანოების განხილვის ერთ-ერთი მთავარი თემაა კარპატებში ტყის ეკოსისტემის მრავალფეროვნების შენარჩუნება. სამწუხაროდ, ქვეყანას ცუდი შედეგი მოუტანა 2015 წელს ევროპაში შემორჩენილი
ერთადერთი ხელშეუხებელი ტყის ეკოსისტემის დაკარგვამ. თუმცა კონსერვაციის პრობლემები საკმაოდ განსხვავებულია სხვადასხვა ეკოსოსტემაში. ამავდროულად, საერთაშორისო ინვესტორების, განსაკუთრებით ავსტრიელ ინვესტორთა, ზეწოლა ბოლო ათი წლის
მანძილზე განსაკუთრებით გაიზარდა. ამ პირობებში მეტად რთულია ტყის კონსერვაციის ერთიანი სტრატეგიის შემუშავება და ნაკლებად სავარაუდოა პრობლემის მოკლე დროში მოგვარება. პრეზენტაციის ბოლო ნაწილი დაეთმობა კავკასიაში ტყის კონსერვაციის
სხვადასხვა ტიპთან დაკავშირებული სიტუაციების შედარებასა და აუდიტორიასთან ერთად განხილვას.
დრო: 29 აგვისტო, 15:00 საათი
ადგილმდებარეობა: ილიას სახელმწიფო უნივერსიტეტის E204 აუდიტორია (ჩოლოყაშვილის გამზ. №3/5)
სამუშაო ენა: ინგლისური
დასწრება თავისუფალია.

ილიაუნის 2017 წლის ბაკალავრებისა და მაგისტრების გამოსაშვები ცერემონია
2017-07-22 20:00
22 ივლისს, 20:00 საათზე, ვაკის პარკში გიწვევთ ილიას სახელმწიფო უნივერსიტეტის 2017 წლის კურსდამთავრებულების გამოსაშვებ ცერემონიაზე.
ღონისძიებას გახსნის და სტუდენტებს უნივერსიტეტის დასრულებასა და ცხოვრების ახალი ეტაპის დაწყებას მიულოცავს ილიას სახელმწიფო უნივერსიტეტის რექტორი გიგა ზედანია.
ტრადიციულად წელსაც ჩავატარეთ კონკურსი და გამარჯვებული კურსდამთავრებულები გამოსაშვებ ცერემონიაზე სიტყვით გამოვლენ.
ღონისძიების ოფიციალური ნაწილი კურსდამთავრებულებისთვის ყველაზე დასამახსოვრებელი რიტუალით – ქუდების ცაში ასროლით დასრულდება. შემდეგ კი გაიმართება კონცერტი, რომელშიც მონაწილეობას მიიღებენ Eko & Vinda Folio.
ცერემონია ფეიერვერკით დასრულდება.
დრო: 22 ივლისი, 20:00 საათი
ადგილმდებარეობა: ვაკის პარკი

„ქალაქი და ძაღლები“ – მარიო ვარგას ლიოსას რომანის პრეზენტაცია ილიაუნის ლიტერატურელ კლუბში
2017-07-19 19:00
19 ივლისს, 19:00 საათზე, ილიაუნის ლიტერატურული კლუბი და გამომცემლობა „ინტელექტი“ გეპატიჟებათ მარიო ვარგას ლიოსას რომანის „ქალაქი და ძაღლების“ წარდგენაზე.
„ქალაქი და ძაღლები“ ნობელის პრემიის ლაურეატი მწერლის პირველი რომანია. წიგნში აღწერილია ლეონსიო პრადოს სამხედრო სასწავლებლის სასტიკი ყოფა. „ქალაქი და ძაღლები“ დიდწილად მწერლის პირადი გამოცდილების ნაყოფია, რადგან თავადაც ამ სასწავლებლის მოსწავლე იყო. რომანმა იმთავითვე მიიქცია საზოგადოების ყურადღება ორიგინალური მხატვრული გადაწყვეტითა და ძალადობრივი სისტემის მხილებით. წიგნმა საფუძველი ჩაუყარა ლიტერატურის განახლებას პერუში და ლათინოამერიკული მწერლობის პოპულარიზაციას მთელ მსოფლიოში.
წიგნზე მთარგმნელი ლანა კალანდია ისაუბრებს.
დრო: 19 ივლისი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32) ილიას სახელმწიფო უნივერსიტეტი
დასწრება თავისუფალია.

„ამერიკა“ – ფრანც კაფკას რომანის პრეზენტაცია ილიაუნის ლიტერატურულ კლუბში
2017-07-12 19:00
12 ივლისს, 19:00 საათზე, ილიას სახელმწიფო უნივერსიტეტის ლიტერატურული კლუბი და ბაკურ სულაკაურის გამომცემლობა გეპატიჟებათ ფრანც კაფკას რომანის – „ამერიკა“ – პრეზენტაციაზე.
XX საუკუნის ერთ-ერთი ყველაზე მნიშვნელოვანი მწერლის დაუმთავრებელ რომანში „ამერიკა“, აღწერილია 16 წლის ემიგრანტის, კარლ როსმანის მოგზაურობა და ცხოვრება მრავალთა საოცნებო ქვეყანაში. მშრალი, თითქოსდა დოკუმენტური თხრობის მიუხედავად, ნაწარმოებში გენიალურადაა გადმოცემული პერსონაჟის ცნობიერების სიღრმეები. თავად მწერალი არსად ჩანს, კომენტარებისგან თავს იკავებს, უბრალოდ, დაწვრილებით აღწერს სიტუაციას და დასკვნების გამოტანას მკითხველს მიანდობს. სწორედ ეს, კაფკასთვის დამახასიათებელი მშრალი და, ამავე დროს, დაძაბული თხრობა წარუშლელ შთაბეჭდილებას ტოვებს. აღსანიშნავია, რომ მწერალი ამერიკულ შთაბეჭდილებებს ისე აღწერს, რომ მას ამ ქვეყნის მიწაზე ფეხიც არ დაუდგამს.
წიგნს მთარგმნელი რუსუდან ღვინეფაძე და ილიას სახელმწიფო უნივერსიტეტის პროფესორი, ლიტერატურათმცოდნე ლევან ცაგარელი წარადგნენ.
დრო: 12 ივლისი,19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32) ილიას სახელმწიფო უნივერსიტეტი
დასწრება თავისუფალია.

ილიაუნის ხალხური სიმღერის სტუდენტური გუნდის კონცერტი
2017-07-12 18:00
12 ივლისს, 18.00 საათზე, ილიას სახელმწიფო უნივერსიტეტის B201 აუდიტორიაში ილიაუნის ხალხური სიმღერის სტუდენტური გუნდი გიწვევთ კონცერტზე, რომელიც გუნდის რიგით მეთერთმეტე სემესტრული საანგარიშო გამოსვლაა. კონცერტზე გუნდი ამჯერადაც ახალი რეპერტუარით წარდგება მსმენელის წინაშე. გუნდის ხელმძღვანელია ასოცირებული პროფესორი თამაზ გაბისონია.
დრო: 12 ივლისი, 18:00 საათი
ადგილმდებარეობა: B201 აუდიტორია (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ნინო რუხაძის "A Seven Year Itch" – რომანის პრეზენტაცია „ლიგამუსში“
2017-07-11 18:00
11 ივლისს, 18:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება ნინო რუხაძის რომანის პრეზენტაცია.
წიგნი გამოსცა გამომცემლობამ „იბერი“.
რომანს წარადგენს მთარგმნელი დალილა გოგია.
დრო: 11 ივლისი, 18:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. N32.
დასწრება თავისუფალია.

რომანის პრეზენტაცია
2017-07-11 18:00

შეხვედრა დრონების ტექნოლოგიის შესახებ
2017-07-11 10:00
2017 წლის 11 ივლისს, 10:00 საათზე, ილიას სახელმწიფო უნივერსიტეტის E207 აუდიტორიაში ევროკომისიის მიერ დაფინანსებული ინსტიტუციური განვითარების პროექტის – “Educational for Drone”(eDrone 574090-EPP-1-2016-1-IT-EPPKA2-CBHE-JP) – ფარგლებში გაიმართება სამუშაო შეხვედრა დრონების ტექნოლოგიების შესახებ.
შეხვედრის თემები:
დრონების გამოყენების სხვადასხვა საშუალება (პრეზენტაციები – პროექტის პარტნიორი უნივერსიტეტები);
დრონების ახალი რეგულაცია (საქართველოს სამოქალაქო ავიაციის სააგენტო);
დრონების გამოყენება კომერციულ, სამშენებლო და სამაშველო ოპერაციებში (თეონა ჩაჩუა – Copter-ის წარმომადგენელი).
დამსწრეთ მისასალმებელი სიტყვებით მიმართავენ იტალიისა და პოლონეთის ელჩები საქართველოში.
პროექტ eDrone- ის შესახებ
პროექტის ძირითადი მიზანია, პარტნიორი ქვეყნების უმაღლეს საგანმანათლებლო დაწესებულებებში შექმნან სასწავლო დრონების ოფისი (OED), რაც დრონების ტექნოლოგიების შესახებ პროფესიული ცოდნის გაზიარებისა და დასვენებისა და სასწავლო კურსის შექმნის (VET) საშუალებას იძლევა.
პროექტის შედეგია პარტნიორ ქვეყნებში სპეციფიკური უნარ-ჩვევებისა და კომპონენტების შექმნა დრონებთან მიმართებაში, რაც, ერთი მხრივ, ქმნის ახალი სამუშაო ბაზრის შესაძლებლობებს და, მეორე მხრივ, პროფესიონალებს დრონების მართვისა და სასწავლო აქტივობების საშუალებას აძლევს.
პროექტის კოორდინატორი: იტალია
პარტნიორები: საფრანგეთი, პოლონეთი, მოლდოვა, სომხეთი, საქართველო, ბელორუსია, რუმინეთი.
დრო: 11 ივლისი, 10:00-17:00 საათი
ადგილმდებარეობა: E207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
http://www.edroneproject.org/

მეცნიერებათა და ხელოვნების ფაკულტეტის განათლების მიმართულების სამაგისტრო ნაშრომების საჯარო დაცვა
2017-07-06 10:00
6 ივლისს, 10:00 საათზე ილიას სახელმწიფო უნივერსიტეტის G106 აუდიტორიაში გაიმართება მეცნიერებათა და ხელოვნების ფაკულტეტის განათლების მიმართულების სამაგისტრო პროგრამის სტუდენტების ნაშრომების დაცვა. 2014-15 წლებში დამკვიდრებული ტრადიციის თანახმად, მას საჯარო ხასიათი ექნება. დაცვაზე მოწვეული იქნებიან განათლების სკოლის პარტნიორი და სხვა ზოგადსაგანამათლებლო სკოლების დირექტორები, ის პედაგოგები, რომლებიც მაგისტრანტებთან ერთად პრაქტიკულ კვლევაში იყვნენ ჩართულნი, განათლებისა და მეცნიერების სამინისტრო, მასწავლებელთა პროფესიული განვითარების ეროვნული ცენტრი, სხვა უნივერსიტეტების განათლების მიმართულების წარმომადგენლები, არასამთავრობო საგანმანათლებლო ორგანიზაციები, უნივერსიტეტის პროფესურა, რექტორატი და ა.შ.
ინფორმაცია სამაგისტრო დაცვის შესახებ განთავსდება უნივერსიტეტის ვებგვერდზე, რაც ყველა დაინტერესებულ პირს მისცემს დაცვაზე დასწრების შესაძლებლობას.
დრო: 6 ივლისი, 10:00-დან 14:00 საათამდე
ადგილმდებარეობა: ილიას სახელმწიფო უნივერსიტეტის G 106 აუდიტორია (გ. წერეთლის ქ. №1)

„ვიცი, რად გალობს გალიის ჩიტი“ – მაია ენჯელოუს რომანის პრეზენტაცია ილიაუნის ლიტერატურულ კლუბში
2017-07-05 19:00
5 ივლისს, 19:00 საათზე, ილიას სახელმწიფო უნივერსიტეტის წიგნის სახლ „ლიგამუსში“ ილიაუნის ლიტერატურული კლუბი და გამომცემლობა „ინტელექტი“ გეპატიჟებათ მაია ენჯელოუს რომანის „ვიცი, რად გალობს გალიის ჩიტი“ პრეზენტაციაზე.
„ვიცი, რად გალობს გალიის ჩიტი“ ავტობიოგრაფიული რომანია. წიგნი იწყება სამი წლის მაიასა და მისი ძმის ჩასვლით სტემპსში, არკანზასის შტატის პატარა ქალაქში, სადაც მათი ბებია ცხოვრობდა და აღწერს პოეტის ცხოვრებას თექვსმეტ წლამდე, როდესაც ენჯელოუ დედა ხდება.
ნაწარმოები მოგვითხრობს, თუ როგორ იპოვა საკუთარი თავი და ადგილი ავტორმა, რომელიც ერთდროულად იმდროინდელი ამერიკული საზოგადოების სამ ყველაზე მოწყვლად სოციალურ ჯგუფს მიეკუთვნებოდა – იყო „შავკანიანი, ღარიბი და ქალი, თანაც ულამაზო ქალი“. უჩვეულო გულწრფელობითა და დიდი ოსტატობით დაწერილი რომანი ორი წლის განმავლობაში იყო „ნიუ იორკ თაიმსის“ ბესტსელერების სიის სათავეში, თუმცა რასიზმის, არასრულწლოვნის გაუპატიურებისა და სექსუალურობის თემების წინ წამოწევის გამო დღემდე იმ წიგნების ხუთეულშია, რომლებიც ამერიკის სკოლებსა და ბიბლიოთეკებში ყველაზე ხშირად იკრძალებოდა.
წიგნს მთარგმნელი ანი კოპალიანი წარადგენს.
წიგნი გამოიცა აშშ-ს საელჩოს მხარდაჭერით.
დრო: 5 ივლისი, 19:00 საათი

ადგილმდებარეობა: წიგნის სახლი „ლიგამუსი“ (ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

ლევან შატბერაშვილის ლექცია: „ადამიანის უფლებების ფილოსოფიის აქტუალობა ისტორიულ და პოლიტიკურ კონტექსტში“
2017-07-04 18:30
4 ივლისს, 18:30 საათზე, ილიას სახელმწიფო უნივერსიტეტის E207 აუდიტორიაში ლევან შატბერაშვილი წაიკითხავს საჯარო ლექციას თემაზე: „ადამიანის უფლებების ფილოსოფიის აქტუალობა ისტორიულ და პოლიტიკურ კონტექსტში“.
კონტრაქტუალიზმისა და ბუნებითი სამართლის ტრადიციიდან ამოზრდილი ადამიანის უფლებების თეორიები, რომლებიც ადამიანის თვისობრივად ახალი უფლებების შესაძლებლობაზე მოგვითხრობენ, ახალი დროის ფილოსოფიაში განსაკუთრებულ აქტუალობას იძენენ, ხოლო ისტორიის მსვლელობისას კიდევ მეტად და მეტად მნიშვნელოვანნი ხდებიან. მეჩვიდმეტე საუკუნიდან მოყოლებული ადამიანის უფლებების თეორიებმა, არაერთი პოლიტიკური თუ სოციალური ცვლილების ფონზე, მრავალგვარი ტრანსფორმაცია განიცადა. მეორე მსოფლიო ომის კატასტროფის შემდგომ ადამიანის უფლებებმა უკვე საერთაშორისო სამართლის დონეზე მოიპოვა უნივერსალური ღირებულების სტატუსი, არსობრივად კი უფრო მაღალ საფეხურზე ავიდა. ამ ისტორიული მოვლენის შემდეგ, თუკი ადამიანის უფლებების ფილოსოფიის კლასიფიკაციას მოვინდომებთ, აღმოვაჩენთ, რომ მისი პრაქტიკული ფილოსოფიის რომელიმე ქვედისციპლინაში განთავსება ძალიან გაგვიჭირდება, რადგან ის ცალკეულად არც პოლიტიკის, არც მორალისა და არც სამართლის ფილოსოფიის სფეროებს არ განეკუთვნება, არამედ ერთგვარი ხიდია, რომელიც მათ აერთიანებს.
დრო: 4 ივლისი, 18:30 საათი
ადგილმდებარეობა: E207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

გიორგი მიქელაძის საჯარო ლექცია ილიაუნის სამეცნიერო კაფეში
2017-07-04 15:00
4 ივლისს, 15:00 საათზე, ილიას სახელმწიფო უნივერსიტეტის G106 აუდიტორიაში გიწვევთ ბოტანიკის ინსტიტუტის გეოინფორმაციული სისტემების სპეციალისტ გიორგი მიქელაძის ლექციაზე.
ლექციის თემა: „საქართველოს ჭარბწყლიანი ტერიტორიების იდენტიფიკაცია, დელინეაცია და კლასიფიკაცია დისტანციური ზონდირების მეთოდების გამოყენებით“.
თემის მოკლე აღწერა:
მიუხედავად იმისა, რომ ჭარბწყლიანი ტერიტორიები საქართველოს არცთუ ისე ვრცელ ზედაპირს მოიცავს, ამ ეკოსისტემებს განუმეორებელი მნიშვნელობა აქვს. ეს გარემო მდიდარია ბიომრავალფეროვნებით და, შესაბამისად, სასიცოცხლოდ მნიშვნელოვანია ადამიანის არსებობისთვის. ჭარბწყლიან ტერიტორიებს აქვთ წყალმარეგულირებელი, ბუნებრივი კატასტროფისგან დამცავი და წყლის გამწმენდი ფუნქციები. აღსანიშნავია მათი როლი ნახშირბადის სეკვესტრაციაში, რადგან ერთ-ერთი ყველაზე დიდი ნახშირბადის საცავია მსოფლიოში და კლიმატის შერბილების კუთხით უმნიშვნელოვანეს ფაქტორს წარმოადგენს.
პროექტის მიზანია ამ უმნიშვნელოვანესი ჰაბიტატების ადგილმდებარეობის დადგენა, მათი ფართობების განსაზღვრა და ჰაბიტატების EUNIS იერარქიული სისტემის მიხედვით კლასიფიცირება. სამუშაო განხორციელდა თანამგზავრული ტექნოლოგიების, გეოინფორმაციული სისტემებისა და სხვა მაღალი ტექნოლოგიების გამოყენებით. ამის შესახებ ინფორმაცია დაწვრილებით იქნება წარმოდგენილი ილიაუნის სამეცნიერო კაფეში.
დრო: 4 ივლისი, 15 :00 საათი
ადგილმდებარეობა: G106 აუდიტორია (გ.წერეთლის ქ. N1), ილიას სახელმწიფო უნივერსიტეტი
დასწრება თავისუფალია.

პროფესორ ურიელ როზენბლუმის საჯარო ლექციათა ციკლი
2017-07-03 19:00
3-4 ივლისს ილიას სახელმწიფო უნივერსიტეტში პარიზის დენი დიდროს უნივერსიტეტის დეპარტამენტის „კვლევები ფსიქოანალიზში“ და ილიას სახელმწიფო უნივერსიტეტის კლინიკური ფსიქოლოგიის განყოფილების თანამშრომლობის ფარგლებში ერაზმუს მობილობის პროგრამის დახმარებით პროფესორი ურიელ როზენბლუმი წაიკითხავს ლექციათა ციკლს.
სალექციო კურსის თემატიკა:

რას ნიშნავს იყო მშობელი/გახდე მშობელი
მშობლად ყოფნის კლინიკა და ფსიქოპათოლოგია დღეს
მშობლობის ახალი, მოდერნული ფორმები ჩვენს დროში
პერინატალური ფსიქიატრია

მომხსენებლის შესახებ
ურიელ როზენბლუმი ფსიქიატრი, ფსიქოანალიტიკოსი, პერინატალური ფსიქიატრიის წარმომადგენელია. იგი არის სალპეტრიერის ბავშვთა ფსიქიატრიის განყოფილების ფსიქიატრი/ფსიქოანალიტიკოსი, კლინიკური ფსიქოლოგიისა და ფსიქოპათოლოგიის პროფესორი (დიდროს უნივერსიტეტი, ბურგონდიის უნივერსიტეტი, დიჟონის უნივერსიტეტი).
პირველი ლექცია
დრო: 3 ივლისი,19:00 საათი
ადგილმდებარეობა: E207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
მეორე ლექცია
დრო: 4 ივლისი, 15:00 საათი
ადგილმდებარეობა: E207 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი
ლექციათა სამუშაო ენა: ფრანგული (თანმიმდევრული ქართული თარგმანით)
დასწრება თავისუფალია.

ჯაზის საღამო სიმონ ჯანაშიას სახელობის საქართველოს მუზეუმის ეზოში
2017-06-30 18:00
30 ივნისს, 18:00 საათზე, სიმონ ჯანაშიას სახელობის საქართველოს მუზეუმის ეზოში გაიმართება ჯაზის საღამო ილიას სახელმწიფო უნივერსიტეტის ხელოვნების მიმართულების სტუდენტებისა და კურსდამთავრებულების მონაწილეობით.
საღამოზე შესრულდება ჯაზის სტანდარტები ინდივიდუალური ინტერპრეტაციებით.
დრო: 30 ივნისი, 18:00 საათი
მისამართი: სიმონ ჯანაშიას სახელობის საქართველოს მუზეუმის შიდა ეზო (შოთა რუსთაველის გამზ. 3)
დასწრება თავისუფალია.

დოქტორ გევინ სლეიდის საჯარო ლექცია: „მაფიასთან ბრძოლის სტრატეგია: კანონიერი ქურდების შემთხვევა საქართველოში“
2017-06-29 19:00
29 ივნისს, 19:00 საათზე, ილიას სახელმწიფო უნივერსიტეტის A101 აუდიტორიაში გაიმართება ოქსფორდის უნივერსიტეტის დოქტორ გევინ სლეიდის საჯარო ლექცია სახელწოდებით: „მაფიასთან ბრძოლის სტრატეგია: კანონიერი ქურდების შემთხვევა საქართველოში“.
მომხსენებლის შესახებ
გევინ სლეიდი ოქსფორდის უნივერსიტეტის დოქტორი და გლაზგოს უნივერსიტეტის ლექტორია. ის პოსტ-სადოქტორო მუშაობას ეწეოდა კანადის ტორონტოს უნივერსიტეტსა და ბერლინის თავისუფალ უნივერსიტეტში. 2005 წლიდან მისი კვლევის ინტერესს წარმოადგენს პოსტ-საბჭოთა საქართველოში მაფია და მასთან ბრძოლის სახელმწიფო პოლიტიკა. გევინ სლეიდის ინტერესთა სფეროში ასევე შედის ციხე და ციხის რეფორმით გამოწვეული წუხილი საქართველოსა და ცენტრალურ აზიაში; დოქტორი სლეიდი არის წიგნის ”Reorganising Crime:Mafia and Anti-Mafia in to post-Soviet Georgia” და რამდენიმე სამეცნიერო პუბლიკაციის ავტორი.
მოდერატორი: მეცნიერებათა და ხელოვნების ფაკულტეტის დოქტორანტი და მოწვეული
მასწავლებელი ვახტანგ კეკოშვილი.
სამუშაო ენა: ინგლისური
დრო: 29 ივნისი, 19:00 საათი
ადგილმდებარეობა: A101 აუდიტორია (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ილიას სახელმწიფო უნივერსიტეტის ლინგვისტურ კვლევათა ინსტიტუტის სემინარი თანამედროვე ქართველოლოგიის აქტუალურ პრობლემატიკაზე
2017-06-29 18:00
ილიას სახელმწიფო უნივერსიტეტის ლინგვისტურ კვლევათა ინსტიტუტის ინიციატივით იწყება მუდმივმოქმედი სემინარი, რომელიც მსმენელებს შესთავაზებს საჯარო მოხსენებებსა და დისკუსიას თანამედროვე ქართველოლოგიის აქტუალურ პრობლემატიკაზე.
29 ივნისს, 18 საათზე, „ლიგამუსში“ ჩატარდება პირველი სემინარი თემაზე: „ქართული ზმნის მოდელირების პრინციპები დამანა მელიქიშვილის სისტემის მიხედვით“.
პროფ. დამანა მელიქიშვილი ძირითად მოხსენებაში წარმოადგენს მის მიერ შემუშავებულ სისტემას; თანამომხსენებლები – პროფ. ირინა ლობჟანიძე და გამოყენებითი ენათმეცნიერების მაგისტრი თამარ გეთიაშვილი – ისაუბრებენ ამ სისტემის მიხედვით მოდელირების პრობლემატიკაზე.
დრო: 29 ივნისი, 18:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

ვესლავ ფთახის ლექცია სამოქალაქო ინჟინერიის შესახებ
2017-06-29 16:00
29 ივნისს, 16:00 საათზე, ილიას სახელმწიფო უნივერსიტეტის E301 აუდიტორიაში ვესლავ ფთახი გამართავს პრეზენტაციას სამოქალაქო ინჟინერიის თემაზე და დაინტერესებულ პირებს გაუზიარებს ამ მიმართულებით მუშაობის საკუთარ გამოცდილებას.
საჯარო ლექცია Erasmus+ გაცვლითი პროგრამის ფარგლებში გაიმართება.
ვესლავ ფთახი არის ვარშავის სიცოცხლის შემსწავლელ მეცნიერებათა უნივერსიტეტის სამოქალაქო და გარემოსდაცვითი ინჟინერიის ფაკულტეტის წარმომადგენელი.
სამუშაო ენა: ინგლისური
დრო: 29 ივნისი, 16:00 საათი
ადგილმდებარეობა: E301 აუდიტორია (ჩოლოყაშვილის გამზ. N3/5), ილიას სახელმწიფო უნივერსიტეტი

„თეთრი კბილები“ – ზეიდი სმითის რომანის პრეზენტაცია ილიაუნის ლიტერატურულ კლუბში
2017-06-28 19:00
28 ივნისს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კლუბი და გამომცემლობა „წიგნები ბათუმში“ გეპატიჟებათ ზეიდი სმითის რომანის – „თეთრი კბილები“ – პრეზენტაციაზე.
„ერთდროულად ძალიან სერიოზული და სასაცილო წიგნი, განსაცვიფრებელი დებიუტი… საოცრად ინდივიდუალური, ნამდვილი მწერლის ხმა. ძალიან ვისიამოვნე „თეთრი კბილებით“, დიდი შთაბეჭდილება მოახდინა. თითქოს…იკბინება“, – სალმან რუშდი
რომანის შესახებ: ზეიდი სმითის „თეთრი კბილები“ 21-ე საუკუნის უდიდეს და უმნიშვნელოვანეს რომანად არის აღიარებული. ნაწარმოები რამდენიმე ოჯახის ისტორიას მოგვითხრობს, რომელთაც ერთი შეხედვით არაფერი აერთიანებთ ლონდონში ცხოვრების გარდა. წიგნში სხვადასხვა კულტურა, განსხვავებული რელიგიები უპირისპირდება ერთმანეთს. ემიგრანტებიცა და მკვიდრი ლონდონელებიც საკუთარი ადგილის მოპოვებას ცდილობენ და ამ ფონზე ძალიან საინტერესოდ იშლება მათი წინაპრების ისტორიები, მათი ჩახლართული გენეალოგიური ხეები, მათი „თანკბილვის პრობლემები“ და „ფესვთა არხები“. წიგნი დაწერილია საოცარი მახვილგონივრულობით, იუმორით, უდიდესი სამწერლო ოსტატობით. ტექსტში მრავლადაა ალუზიები სხვადასხვა ნაწარმოებზე, ისტორიული, თეოლოგიური და ფილოსოფიური წიაღსვლები, მეოცე და ოცდამეერთე საუკუნის უმნიშვნელოვანესი მოვლენები, დანახული საინტერესო მწერლის თვალით.
პრეზენტაციაზე ისაუბრებენ მთარგმნელი თამარ ბაბუაძე და მწერალი ნესტან-ნენე კვინიკაძე.
დრო: 28 ივნისი,19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32) ილიას სახელმწიფო უნივერსიტეტი
დასწრება თავისუფალია.

რატი ამაღლობელის „სიტყვის სახელოსნო“: პოეზია და 7 ხელოვნება (XI ლექცია)
2017-06-27 19:00
27 ივნისს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ შეხვედრების ციკლის – „პოეზია და რეციტაცია“ – ფარგლებში პოეტი რატი ამაღლობელი აგრძელებს ლექციათა ციკლს – „პოეზია და 7 ხელოვნება“.
ლექციათა ციკლის მეთერთმეტე ლექციის თემაა: „სოციალური ქსელები და თანამედროვე პოეზია“.
მომხსენებელი განიხილავს შემდეგ საკითხებს: წიგნი, (მნემოსინე) მეხსიერების სხეული, ალექსანდრიის ბიბლიოთეკა და ინტერნეტი.
დრო: 27 ივნისი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. №32), ილიას სახელმწიფო უნივერსიტეტი.
დასწრება თავისუფალია.

„რა უნდა ვიცოდეთ გველების შესახებ“ – ილიაუნის სამეცნიერო კაფეში
2017-06-27 19:00
27 ივნისს, 19:00 საათზე, E 207 აუდიტორიაში გაიმართება ლექცია თემაზე: „რა უნდა ვიცოდეთ გველების შესახებ“.
მომხსენებლები:
თბილისის 161-ე საჯარო სკოლის მოსწავლე მარი წულაია
სკოლა-ლიცეუმ „მწიგნობართუხუცესის“ მოსწავლე ალისა სანაკოევი
ილიას სახელმწიფო უნივერსიტეტის ეკოლოგიის მაგისტრანტი გიორგი იანქოშვილი
თემის აღწერა
ადამიანთა უმეტესობას გველის ეშინია. შიში იწვევს აგრესიას. შიშს იწვევს უცოდინრობა, ამიტომ ჩვენ გიამბობთ, საქართველოში ძირითადად რა სახეობები გვხვდება, როგორია მათი გავრცელების არეალი, გაგაცნობთ გველის ხასიათსა და თავისებურებებს, შევეცდებით, სხვა კუთხით დაგანახოთ ეს არსებები და სინამდვილეში რა საფრთხეს წარმოადგენენ ისინი ადამიანისთვის.
დრო: 27 ივნისი, 19:00 საათი
ადგილმდებარეობა: აუდიტორია E 207 (ჩოლოყაშვილის გამზ. N3/5), ილიას სახელმწიფო უნივერსიტეტი
დასწრება თავისუფალია.

დოქტორ ჰანს გუთბროდის საჯარო ლექცია:„რატომ არ არის კვლევა უბრალოდ აკადემიური: პოლიტიკის კვლევის შესაძლებლობები“
2017-06-27 17:00
27 ივნისს, 17:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება დოქტორ ჰანს გუთბროდის საჯარო ლექცია თემაზე: „რატომ არ არის კვლევა უბრალოდ აკადემიური: პოლიტიკის კვლევის შესაძლებლობები“.
მომხსენებლის შესახებ
დოქტორი ჰანს გუთბროდი არის ”Transparify”-ის კოორდინატორი, რომელიც პოლიტიკური დაფინანსების ტრანსფარენტულობის ინიციატივას წარმოადგენს. იგი წლების მანძილზე მუშაობდა კავკასიასა და მსოფლიოს სხვადასხვა ქვეყანაში ”Think Thanks”-ის სფეროში. ფილოსოფიის დოქტორის ხარისხი საერთაშორისო ურთიერთობების მიმართულებით ლონდონის ეკონომიკის სკოლაში მოიპოვა.
სამუშაო ენა: ინგლისური
ადგილმდებარეობა: წიგნის სახლი „ლიგამუსი“ (ჭავჭავაძის გამზ. №32), ილიას სახელმწიფო უნივერსიტეტი
დრო: 27 ივნისი, 17:00 საათი
დასწრება თავისუფალია.
